## El 27 % dels usuaris de TRAM d’Alacant afirma que li agrada viatjar amb tramvia i que ho preferix a altres mitjans de transport

*** L’estació amb més nombre de transbords és Marq-Castillo (64,6 %), seguida de Luceros (20,9 %) i Benidorm (5,1 %)
* Així ho assenyalen els resultats de l’últim Índex de satisfacció al client (ISC) de 2024**

El 27 % dels usuaris de TRAM d’Alacant, més d’un de cada quatre, assegura que li “agrada” viatjar en el metropolità i que “preferix” desplaçar-se amb el tramvia davant altres opcions de transport, segons es desprén dels resultats de l’últim Índex de satisfacció al client (ISC) corresponent a 2024.

Este estudi, que permet conéixer anualment l’opinió dels clients sobre el servici de TRAM d’Alacant després d’efectuar 1.502 entrevistes, té un error estadístic per a les dades globals del +2,53 % amb un nivell de rellevància del 95 %, entre els viatgers i viatgeres majors de 15 anys de les quatre línies de tramvia, la del tren-TRAM i la del tren dièsel.

A més, els viatgers que opten pel TRAM d’Alacant ho fan, principalment, perquè no tenen vehicle privat (54,7 %); davant les dificultats per a trobar aparcament (17,6 %); i per no disposar d’altre mitjà públic (9,9 %). La resta utilitzen el metropolità per qüestions com la proximitat (7,7 %), comoditat (4,8 %), rapidesa (4,9 %) i economia/estalvi (3,7 %).

El mateix informe assenyala que el 23,1 % dels passatgers de TRAM d’Alacant, asseguren que es desplacen amb este sistema de transport a pesar que tenen vehicle propi, davant del 76,9 % que no disposa de cotxe particular i es considera un viatger obligat.

**Transbordaments**

Quant al transbordament de línies, el 10,5 % sí que fa este tipus de desplaçaments, mentres que el 89,5 % restant no l’efectua. L’estació en la qual més moviment de canvi de línies es produïx és en la de Marq-Castillo (64,6 %), seguida de Luceros (20,9 %), Benidorm (5,1 %), Mercado (3,8 %) i Lucentum (1,3 %).

**Valoració del servici**

Les persones usuàries han atorgat una valoració de 8,54 punts sobre 10 al servici global de transport que presta Ferrocarrils de la Generalitat Valenciana (FGV) en la xarxa del TRAM d’Alacant, d’acord amb els resultats de l’Índex de satisfacció al client (ISC) 2024.

El percentatge de viatgers que considera “satisfactori” el servici que es presta és del 94,4 %. El percentatge que el qualifica de “normal” és del 3,8 % i tan sols l’1,8 % restant sent “insatisfacció” amb el seu funcionament.

Els aspectes del servici que han rebut millor valoració per part dels clients i clientes són la senyalització (9,12); l’accessibilitat a l’estació (9,11); l’accessibilitat al tren (9,10); el preu (9,01); i la seguretat en el trajecte (9).

Fecha: 05/04/2025